Papersnake/gushiwen huggingface dataset:
蓬莱行
陆游（宋代）

山峭插云海，楼高入烟霄，不知何宫殿，东望郁迢嶢。
是时青童何，初散通明朝，风涛中破裂，涌出黄金桥，授我玉芝房，服之尘念消。
凡骨一朝换，八极坐可超。
题方干旧隐
陈最（宋代）

百里青山数曲溪，茂林修竹此高楼。
相寻似访壶中景，他日重来路不迷。
二月五日入都厅久坐候山甫不至厅前桃花一夜风雨落尽感事写怀
陈渊（宋代）

簿书堆里只匆匆，过眼繁红夜雨中。可念青春看又老，一杯无计略从容。
自西野循涡曲临眺赠同游者
薛蕙（明代）

养拙非藏器，寝痾岂逃名。进惭冠盖群，退慕丘园耕。

多病齿发冠，屏居怀抱盈。稍寻皋壤乐，暂慰蹉跎情。

入野缅曲折，临溪屡回萦。霜浓石道净，水敛云潭清。

烟景淡将夕，汀洲递微明。疏芜岸筱落，寥戾川禽鸣。

心赏夙所重，身累适已轻。岂辞疲曳倦，幸与良游并。

济时谢明哲，量已保幽贞。愿从求羊辈，放旷终吾生。
闷题
周紫芝（宋代）

命薄官如虱，年多鬓似银。酒醺虽有圣，钱少本无神。

含笑花欺老，妨眠鸟闹人。青山浑可恋，白眼莫相嗔。
题仲山和尚群鱼图
刘基（明代）

濠梁之乐谁能写，袁蚁死后无画者。上人安知身非鱼，援毫貌出态更殊。

剡藤素拂秋云冷，眼前惊见沧江永。翠尾轻披水上萍，玉鳞倒漾空中影。

前行十二相回环，吹涝喣沫渊沄间。最后群趋俨成列，皎若寒霄舞流雪。

却思昨夜风雨来，赤鲤已去随奔雷。鲰鲜不作霄汉梦，潜心泳暖何悠哉。

赠言还画重太息，芒鞋竹杖今何适。慎勿作海水汹涌龙峥嵘，空令素壁凝尘生。
岁暮
陆游（宋代）

燕脂斑出古铜鼎，弹子窝深湖石山。
老去柴门谁复过，天教二友伴清闲。
观壁画九想图
包佶（唐代）

一世荣枯无异同，百年哀乐又归空。

夜阑鸟鹊相争处，林下真僧在定中。
寄李 其二
周紫芝（宋代）

鄂渚他时县，江南尽处州。平生求识面，此地忽同游。

湖外公开府，江边我上楼。尺书何日到，能寄近诗不。
宿武牢关
张祜（唐代）

行人候晓久裴徊，不待鸡鸣未得开。

堪羡寒溪自无事，潺潺一夜宿关来。
女仙一躯乘云而蹈水月
徐渭（明代）

雾鬓云鬟天上人，水光云影月中新。一时来往三千里，多滞江妃海庙神。
依韵酬益利钤辖马端左藏
范仲淹（宋代）

滥登清显遇公朝，岂有才谋可致尧。拙守自惭成木强，宦游谁叹仅蓬飘。

醉来多谢提壶劝，归去宁烦杜宇招。好乐当年开口笑，此心无事愧重霄。
六言二首
来梓（宋代）

行空月不著相，出岫云无恋心。
胸中一丘一壑，不矶城市山林。
师奴病化 其一
吕本中（宋代）

伴我闲中气味长，竹舆游历遍诸方。火边每与人争席，睡起偏嫌犬吠床。

能与儿童较几许，贤于臧获便相忘。他生尚欲随吾在，要奉香炉漉水囊。
六姊孙俨箫没于丁亥家难为赋一诗
神一（清代）

忆昔于归纨绮丛，郎家声誉擅江东。肃雍自叶房中乐，散朗仍归林下风。

日暖画楼彤管丽，春深珠箔麝兰通。彩云散后空凭吊，野哭荒郊恨几重。
江神子
李之仪（宋代）

阑干掐遍等新红。酒频中。恨匆匆。投得花开，还报夜来风。惆怅春光留不住，又何似，莫相逢。

月窗何处想归鸿。与谁同。意千重。婉思柔情，一旦总成空。仿佛么弦犹在耳，应为我，首如蓬。
幽怀十二首 其五
冯山（宋代）

少年气力壮，巾车骋游历。行人不能到，贪远未有适。

昔人六十化，万事岂如一。谁为持寸光，环中照心迹。
黄孝子观英卖菜养母四十不娶妻恐妨母食作诗表之
湛若水（明代）

鬻蔬养母亦堪怜，曾有东湖识屦钱。四十不妻妨母食，险□啖鸭已忘天。
城东观鱼
刘攽（宋代）

东城水深色如黛，居人来过不知爱。我浮扁舟转城曲，苍烟古树寒相对。

忽如身在松江游，况有渔子前操舟。霜天黯黯始下雁，雪浪杳杳频惊鸥。

万鱼挂网同时急，赤鲤长大犹人立。旧疑古潭有神物，倏见金鳞却腾入。

楫师献功喜相顾，岸傍欢声仍坌集。主人置酒乐未央，艇子行䏑轻相及。

吴酸缕鲙白玉盘，四座相喻同加餐。人生万事岂有难，我能为公成此欢，兴极意移令我叹。

落日蔼蔼沈云端，岸草露白天风寒。
冻蝶行
敦诚（清代）

彤云压檐霜如水，断槛空阶百虫死。朔风吹蝶何处来，犹向东虫觅寒蕊。

香须金翅半消磨，欲飞无力可奈何。小鬟戏扑置奁内，脂茧为茵粉作窠。

记得春时红紫绽，日绕秦楼过汉殿。东风几日媚芳丛，不信韶华去如电。

滕王下笔费踌躇，瘦形朝来难再摹。南华梦断隔烟水，庭空月暗秋魂孤。

蝶兮蝶兮暂栖止，尚有梅花堪徙倚。明年放尔曲栏中，春露团香生凤子。
秋兴
黄渊耀（明代）

日落高秋阴，依然在空谷。静观风叶飞，远见归鸟逐。

此时无与言，萧疏对高木。久之山月来，所以慰幽独。

清籁发古松，白露下脩竹。四壁多寒蛩，唧唧无断续。

所触象外理，俗念邈难宿。迟迟夜转幽，秋气爽耳目。
和咏梅
卫宗武（宋代）

点检春工首到梅，枝枝羞涩未全开。
试看诗句相料理，换得清香入梦来。
晚春告游人
曾丰（宋代）

春初弄色取知音，旁午尊前献孔壬。
紫守不坚红更怯，风来无度雨仍侵。
莺狂犹妄起羞口，蝶老未知求放心。
解道不如归去语，得非知礼识机禽。
贺知章
徐钧（宋代）

身外生涯总是虚，狂游一梦入清都。
有家不住犹为观，底用区区觅鉴湖。
梦中辞
郭仁表（唐代）

飘风暴雨可思惟，鹤望巢门敛翅飞。吾道之宗正可依，

万物之先数在兹，不能行此欲何为。
大孤山
黄庶（宋代）

彭蠡百里南国襟，万顷苍烟插孤岑。
不知天星何时落，春秋不书不可寻。
石怪木老鬼所附，兹乃与水同浮沉。
鸣鸱大藤树下庙，祭血不乾年世深。
轴舻千里不敢越，割牲酾酒来献斟。
我行不忍随人后，许国肝胆神所歆。
落帆夜宿白鸟岸，睥睨百绕寒藤阴。
银山大浪独夫险，比干一片崔嵬心。
宦游远去父母国，心病若有山水淫。
江南画工今谁在，拂拭东绢倾千金。
送江宁相公
夏竦（宋代）

六朝台榭好山川，丞相遥分造化权。
两府规模遵故事，二南风什听新篇。
平反庶狱棠庐外，约束诸侯玉帐前。
莫讶依依恋行色，寿藩书命最多年。
游圭峰次覆白沙韵呈刘可大年兄 其一
陈经纶（明代）

玉台不减雨花台，惹得游人数往来。绿幄浓阴松与竹，浮云山势暗仍开。

疏钟几杵僧初饭，啼鸟一声月在梅。此景此情谁悟得，豪吟偏喜数人陪。
歧阳王李文忠
严遂成（清代）

歧阳王酷似其舅，事事直与古人偶。君不见吴吕蒙，法立诛必人门人，一笠一釜将毋同。

又不见汉耿弇，疏勒飞泉凿深险。乘马蹋地刑以牲，桑哥儿麻军破胆。

临阵踔厉驰风樯，遇大敌勇不可当。家居蝉蜕憺无事，忘其亲贵身为王。

雅歌投壶祭征虏，恂恂书生岳忠武。兵权一释学为儒，金华胡范吾所师。
苦夏
张嗣纲（明代）

夏木阴森翠作围，衔泥紫燕绕梁飞。风和夜合香空杳，日照朝梁色渐稀。

困暑每劳蚨蝶梦，逢庚频想芰荷衣。瑶琴欲奏孤鸾曲，无奈炎蒸不可挥。
十四夜同吴山带任肇楚薝卜楼看月 其一
何绛（明代）

凉风起中夜，为客动高吟。与子咏明月，谁人知赏心。

佳辰惊节序，方外散幽襟。转惜分携后，寒江白露深。
泊蒜山津闻东林寺光仪上人物故
许浑（唐代）

云斋曾宿借方袍，因说浮生大梦劳。言下是非齐虎尾，

宿来荣辱比鸿毛。孤舟千棹水犹阔，寒殿一灯夜更高。

明日东林有谁在，不堪秋磬拂烟涛。
送杨士伟佶充贡赴南畿秋闱
李廷美（明代）

君年十五二十时，雄词健笔人共推。功名失意等閒过，不随曲共争奔驰。

春风吹起冲霄翼，承恩赐对金銮掖。纵横礼乐三千言，铺张王道皆忠赤。

客窗会我正忘情，书来又向金陵行。一尊绿酒沙头别，满路青云足下生。

金陵太共人如蚁，试问如君能有几。大手须呈五凤楼，强弓拟发穿杨技。

扩斋夫子是吾师，别后蹉跎复岁馀。相逢为问平安否，莫咎疏慵少寄书。
白蓼花
刘珊（清代）

到眼西风醒，斜阳认有无。秋心浓不得，水国淡相须。

破艇梢云浅，寒凫抱雪臞。更谁觅孤赏，凄绝对江湖。
歌风台
杨敬德（元代）

布衣千古一英雄，五载乾坤入手中。遥想帝魂垂浩劫，舜弦天上和南风。
泰伯墓
秦璠（明代）

梅村东去皇山上，高出勾吴泰伯坟。万乘不亲惟礼义，二仪相接正氤氲。

狐狸满路悲秋雨，凤鸟无声隔暮云。再向千年看季子，后来辞让只虚文。
旧将
任随（宋代）

几年尘虜复征蛮，分阃功成两鬓斑。
新画仪形当汉阁，旧铭勋业在燕山。
龙泉照步文犀涩，马埒堆金骏足閒。
时泰无因问充国，晓窗风雪梦阳关。
出居十六咏·着图书所
方岳（宋代）

锺乳三千两，胡椒八百斛。
笑杀出中人，破纸塞故屋。
访梅道人塔步陈烛门师韵
钱源来（清代）

卖卜胥塘便作家，至今高致拂云霞。诗传画里千竿竹，易在枝头数点花。

烟老秋庭笼古橡，雨添春水荐新茶。徘徊不觉寒林晚，独对西风数暮鸦。
蜂房次远卿韵
温纯（明代）

午馀蚁国梦初醒，閒看蜂衙闹晚晴。股带花须香粉合，口衔窗楮屋庐成。

振振休说螽斯羽，肃肃如屯细柳营。目击从王齐殚力，杞人何事但忧倾。
读白乐天诗书后
张品桢（清代）

细玩乐天诗，情真语自挚。虽乏建安骨，要具风人致。

颜谢穷幽深，雕刻非所志。陶公本性真，臭味原无二。

纵非李杜匹，雅可张一帜。昌黎逞雄肆，所就各殊异。

长吉苦呕心，奚如此乐易。微之夙并驰，恐或难联辔。

中伦与中虑，逸情常远寄。时似天籁鸣，顾盼饶妩媚。

不必斗奇险，切切含鼓吹。胸怀凛冰清，吐属绝尘累。

如以佛法论，骚坛大自在。高吟《贺雨篇》，孰是音可嗣。
啼乌
纪逵宜（清代）

万年枝上澹朝晖，哑哑慈乌集翠微。闻说鼎湖龙去后，哀鸣环绕紫宫飞。
挽朱枢言
吴芾（宋代）

持心常近厚，遇事不辞难。
早岁曾攀桂，中年更握兰。
盛名驰海内，素望耸朝端。
尚有清芬在，流光永后观。
句
谌祜（宋代）

晋墅风流棋局散，江东柱石酒壶倾。
二月十日留子西材翁二弟晚酌
杨万里（宋代）

丁流迷沉一小炷，聚作香云散香雾。
清尊相属对花前，政是一年春好处。
海棠初试川样妆，垂丝新出濯锦江。
杏花欲落桃李折，牡丹未折已国香。
酒行莫忙且一琖，一琖一番一行散。
遍行九径却重行，莫遣一花不相见。
酒教少酌花多看，看尽千花却深劝。
今宵无月不须灯，千树李花如昼明。
秋怀三首 其三
陆深（明代）

试歌清庙篇，馀音遏流云。千人掩耳过，万人不为闻。

转歌后庭曲，和者日纷纭。已矣何足论，吞声泪沄沄。
题苏轼书金刚经卷
弘历（清代）

矿窟炎洲善比形，无聊聊复写金经。三乘总出胸前卐，四句全金舌本青。

宿世由来原佛子，齐谐奚事说奎星。烧猪佛印相勤请，一笑遗之换醁𨤍。
感兴 其二
钮树玉（清代）

白玉委泥沙，燕石竞什袭。贵贱良有时，凿枘安能入。

习俗信难移，畸人甘独立。抱璞亦何伤，每病卞和泣。
题桃花
陈道复（明代）

春光何烂漫，桃花发满溪。武陵香万树，宁不放人题。
碾茶
张扩（宋代）

何意苍龙解碎身，岂知幻相等微尘。莫言椎钝如幽冀，碎璧相如竟负秦。
看花回
欧阳修（宋代）

晓色初透东窗，醉魂方觉。恋恋绣衾半拥，动万感脉脉，春思无托。追想少年，何处青楼贪欢乐。当媚景，恨月愁花，算伊全妄凤帏约。

空泪滴、真珠暗落。又被谁、连宵留著。不晓高天甚意，既付与风流，却恁情薄。细把身心自解，只与猛拚却。又及生、见来了，怎生教人恶。
水调歌头（建康留守陈尚书韦华生日）
魏了翁（宋代）

天地一大物，扶植要人才。人才谁是，不肯随俗强追陪。与我言兮我愿。莫我知兮谁怨。全仗帝为媒。此意久寥阔，今见者留台。

笏围腰，书创屋，骑笼街。时贤白尽须发，老子抑名斋。更取堂名淇绿。要把北山万竹。一日倚云栽。自处只如此，将相任时来。
句
张无咎（清代）

水晶肉白殻皮红，色变香移味不同。
答庞丞相
宋祁（宋代）

安车就第上优贤，不使当关损晏眠。
勋重旧更三府地，体强初过六身年。
游篮净贮茶经具，醉幕閒垂酒颂天。
独念相如久称疾，时时令预雪台篇。
薄暮
杜甫（唐代）

江水长流地，山云薄暮时。寒花隐乱草，宿鸟择深枝。

旧国见何日，高秋心苦悲。人生不再好，鬓发白成丝。
次韵唐人刘阮五首 其三 仙子送刘阮出洞
赵完璧（明代）

名山高峙倚三台，何事郎归何事来。紫帐倏惊青鸟别，翠岑遥送綵云开。

杨花决绝应难致，溪水悠长可易回。洞口歌残千古恨，萧条风雨老莓苔。
苦雨散愁
王柏心（清代）

今年芳信滞林端，寂寂山园意少欢。黄鸟隔篱窥径湿，白鸥将雨送春寒。

坐销清昼翻书倦，起抉浮云拔剑看。自酌芳樽留客住，风波湖上放船难。
游义兴寺寄上李逢吉相公
令狐楚（唐代）

柳营无事诣莲宫，步步犹疑是梦中。劳役徒为万夫长，

闲游曾梦二人同。凤鸾飞去仙巢在，龙象潜来讲席空。

松下花飞频伫立，一心千里忆梁公。
拟古诗二十首 其九 拟庭中有奇树
弘历（清代）

中唐有薝卜，因风送芬远。所迟遥未归，持此共谁遣。

折荣拟寄将，芳歇英亦损。山川每多阻，时节忽易晚。
正月十一日
韩淲（宋代）

春前三日雪，今则倏霜晴。涧谷冰凘满，溪山风物清。

梅梢已飘洒，兰穗始敷荣。宿约多神赛，君来酒重倾。
秋日即目用唐太宗爽气澄兰沼诗八句为题各赋一首 其一 爽气澄兰沼
弘历（清代）

欲识秋来意，先从水面看。蓼风奏微爽，荷影荡轻澜。

镜朗游鳞避，纨铺宿鹭安。长天正一色，谁挂月轮团。
与朱世英夜论玄沙香严云庵宗旨三首 其三
释德洪（宋代）

睡美春来常失晓，日高衾暖懒翻身。戏将古寺闲房趣，誇与闹中无事人。
句 其五
曾肇（宋代）

夜雨暗添西涧水，春风开遍北楼花。
秋望兴庆宫
戎昱（唐代）

先皇歌舞地，今日未游巡。幽咽龙池水，凄凉御榻尘。

随风秋树叶，对月老宫人。万事如桑海，悲来欲恸神。
长亭怨慢·渐吹尽
姜夔（宋代）

余颇喜自制曲。初率意为长短句，然后协以律，故前后阕多不同。桓大司马云：“昔年种柳，依依汉南。今看摇落，凄怆江潭：树犹如此，人何以堪？”此语余深爱之。

渐吹尽，枝头香絮，是处人家，绿深门户。远浦萦回，暮帆零乱向何许？阅人多矣，谁得似长亭树？树若有情时，不会得青青如此！
日暮，望高城不见，只见乱山无数。韦郎去也，怎忘得、玉环分付：第一是早早归来，怕红萼无人为主。算空有并刀，难剪离愁千缕。
列岫望西山最正殆无毫发遗恨滕王秋屏皆不及也因作此诗二首 其一
朱熹（宋代）

城中望西山，拄颊空朝暮。不到列岫亭，讵知亲切处。
太上虚皇黄庭经句法十篇寿赵师
程珌（宋代）

向也何幸识仙翁，玉栗春明盛德容，
又常一再见阿戎。神情颖异机生锋，
公家流庆无终穷。
咏快活三首
陈藻（宋代）

小船密坐颈难伸，尽是饥寒不遇身。
快活几声天地里，相看疑我是颠人。
宫词三十三首
曹勋（宋代）

女裳缘饰丽青红，俗竞浮华废百工。
圣意与民敦俭素，尽除金翠复淳风。
颂古三十一首 其八
释玿（宋代）

家财丧尽没丝毫，祇个一身犹恨多。却向池阳最深处，杀人空手不持刀。
岳州西城
张说（唐代）

水国何辽旷，风波遂极天。西江三纪合，南浦二湖连。

危堞临清境，烦忧暂豁然。九围观掌内，万象阅眸前。

日去长沙渚，山横云梦田。汀葭变秋色，津树入寒烟。

潜穴探灵诡，浮生揖圣仙。至今人不见，迹灭事空传。
和徐径坂 其二
赵汝腾（宋代）

予归假阖庐，守曰于我馆。风雨已遁逃，云山况奇观。

径坂形声诗，蓬莱名遂远。求仁居之安，是宅靡有间。
怀方严州 其一
仇远（元代）

八十一年前，科名已袖然。依刘王粲檄，入洛贺循船。

受禅碑谁上，閒情赋自传。江山英气歇，堪恨亦堪怜。
神君歌十首 其七
刘克庄（宋代）

往昔扬州市，神仙爱夜游。夜来灯与月，不忝小扬州。
赋桥
张文琮（唐代）

造舟浮谓日，鞭石表秦初。星文遥写汉，虹势尚凌虚。

已授文成履，空题武骑书。别有临濠上，栖偃独观鱼。
绿意 冬蕉
周之琦（清代）

墙阴翠擢。记绿天深处，题翰曾约。黯黯吟魂，恻恻寒宵，禁他瘦约栏角。

多生已苦秋窗雨，况梦影、霜华凋落。尽故人、书叶留看，早是怨怀难托。

谁倩瑶函寄语，寸笺料未许，春信偷觉。一束相思，可奈伶俜，惯与西风梳掠。

缄愁缄恨还缄泪，任蜡样、芳心抛却。待雪残、重结清游，好觅辋川池阁。
又依韵
梅尧臣（宋代）

多病相如不复云，更何曾有卓文君。
他时我向会稽去，只是荆钗与布裙。
岁暮咏怀兼呈唐明府巫太学诸君 其二
佘翔（明代）

雨雪空斋暝，萧然此抱疴。孤篷游已倦，长铗向谁歌。

竹翠侵衣湿，溪声入枕多。主人能爱客，翻不厌婆娑。
城南
孔平仲（宋代）

密州三月犹有寒，地平更在大海上。昨朝雨止气已晴，今日繁阴北风壮。

城南蹙水傍城流，几处垂杨系小舟。传闻寂寂无车马，红杏夭桃各自稠。
羁旅行
张问陶（清代）

男儿生不识乡里，南船北马伊胡底。长剑销磨四海尘，萍蓬不得誇弧矢。

吾闻马周落拓新丰市，谁为鸢肩悲失翅。蠖曲龙伸指顾间，英雄不下穷途泪。

庞眉书客在泥滓，一心欲逐枯兰死。十载哦诗壮志消，中原对酒雄心起。
惜花 其一
李经垓（清代）

喜雨催花开，怨雨催花谢。问雨雨不知，花开花陵藉。
军中杂歌
陆游（宋代）

三受降城无壅城，贼来杀尽始还营。
漠南漠北静如扫，清夜不闻胡马声。
叶守奉诏祠神霄二首 其一
苏过（宋代）

帝子闵下士，狩临千柱宫。来如月照夜，去若电扫空。

馨香荐明德，降嘏初无穷。灵光每下烛，陋彼斋房中。

大道含一气，地天本相通。精诚贯白日，阊阖来清风。

俾尔仁寿域，不宰造物功。眷言蘋藻微，报施良已丰。
奉和九月九日登慈恩寺浮图应制
麹瞻（唐代）

扈跸游玄地，陪仙瞰紫微。似迈铢衣劫，将同羽化飞。

雕戈秋日丽，宝剑晓霜霏。献觞乘菊序，长愿奉天晖。
读吊古战场文四首 其三
金朝觐（清代）

黄沙白草望中迷，新鬼含愁旧鬼悽。一样北邙山下死，堪怜塞北与辽西。
赴邓柬之饮
马之瑛（清代）

雪晴方欲出，之子适嘉招。寒烧回芳草，新流及断桥。

好游穷楚畦，念乱述吴谣。身世纷多感，全凭一醉消。
和叶先生见寄
吴芾（宋代）

春到山城花木深，兴来谁与共登临。
空惊节物催人老，强对芳菲索酒斟。
已喜筠筒先见寄，更闻藜杖欲相寻。
劝君未用忙归去，要向樽前话寸心。
偈二首 其二
释觉（宋代）

仰之弥高，不隔丝毫。要津把断，佛祖难逃。钻之弥坚，真体自然。

鸟啼华笑，在碧岩前。瞻之在前，非正非偏。十方坐断，威镇大千。

忽焉在后，一场漏逗。堪笑云门，藏身北斗。
谢仲益惠兰
邹浩（宋代）

邻家得兰惜不得，数本分来好颜色。儿童见之喜欲颠，惊回午梦松江侧。

起随斤斸聊斋前，面势栏干相并植。氤氲犹带凤山云，弥天道安端我即。

璧丘亭高秀谷幽，想见僧移动晴碧。根深丛迥无他虞，青眼东君方着力。

影连桂月共扶疏，香入梅风更引翼。此心莫逆知谁何，金粟如来在东壁。
青县冻成青谶也同行尤之赋以解嘲
陈函辉（明代）

青女怜才目也青，款留一夜冻云汀。石尤置酒羁行旅，路鬼催诗上客軿。

偶尔纪游当一吷，何知占聚合三灵。小舟载雪难乘兴，且共扶摇徙北溟。
长盘岭遇张复乡人
张舜民（宋代）

马头已匝三千里，故国轻抛二十春。一片青山双鬓白，长盘岭下见乡人。
题回峰寺诗
王安石（宋代）

山势欲压海，禅扃向此开。
鱼龙腥不到，日月影先来。
树色秋擎出，钟声浪答回。
何期乘吏役，暂此拂尘埃。
陪韩守刘村看牡丹
李石（宋代）

洛阳旧谱隔芳园，姚魏寻香作返魂。
端为名花肯迂路，定知春返落深村。
日中半醉如含恨，雨后幽姿未忍言。
上怨分明有余地，野芹何独溯金门。
湖边夜兴
张镃（宋代）

夜月虽愆约，秋云却荐凉。
桥明缘水净，树近觉风香。
众论轻閒适，幽怀贵老狂。
从今无复病，处处养生方。
秋雨杜门久之比晴一出前村归闻陆令见过奉寄
毛滂（宋代）

子桑闭门十日雨，何人裹饭相劳苦。
忽窥晴色入疏帘，径向孤村寻老圃。
不知双凫念云水，欲下雀罗风送起。
未容倒屣见王孙，岂是扬鎚嫚公子。
长安秋雨乃复来，山阴夜雪仍空回。
他时乘兴幸告我，请扫门前红叶堆。
句 其一
赵讷轩（宋代）

门外须臾风竹定，橹声摇曳出芦花。
九日偕同寮至破山还饮誓清亭是日上雨寻霁自
孙应时（宋代）

佳节强人意，清樽洗俗愁。
乍收桐叶雨，放出菊花秋。
眼底山川胜，吟边草树幽。
西同还正帽，一笑忆荆州。
园中十首 其一
唐时升（明代）

秋高寒露至，旭日犹融融。蠛蠓出阡陌，弥漫百步中。

或盘旋如硙，或下上如舂。舂者天将雨，硙者天将风。

嗟彼旦暮间，安知造物工。春气感鸣禽，秋至动阴虫。

时来不自由，物理将无同。所以达士心，委运以固穷。
漫成 其二
綦崇礼（宋代）

书迷今古懒不读，樽列圣贤时一中。顾我本无当世志，爱君真有古人风。

赐环忽恐归期促，放盏常嗟乐事空。山鹿野麋便茂草，凤凰终合止梧桐。
偈颂九首
释玿（宋代）

向来云岫访雷峰，朔风吹雪落长松。
今日雷峰访云岫，无限春光满岩窦。
机锋互换主宾分，八两元来重半斤。
中秋夜半後无云而月色微淡尤为绝景
陆游（宋代）

轻烟薄霭九霄寒，素月浑如隔縠看。
此夕洞庭应更好，谁能从我跨青鸾？
过刘道士庵
周紫芝（宋代）

高卧何由雨垫巾，关门聊此寄闲身。长生自是君家事，白发应闲我辈人。

多酿醉乡千日酒，岂知浮世十朱轮。重来却践山中约，犹有桃花一半春。
用前韵寄雷凤卿
庄昶（明代）

落景世情休暂留，早知明月是轻投。瑶台骄我云霄势，吾道欺人岁月谋。

野鹤不知官落羽，波神无意辩来牛。清尘不别红尘路，看取东西在屦头。
刘觐国方伯以密娱轩索诗赋赠
张萱（明代）

数肘幽居绿满盈，阶前百草日欣荣。亚枝玉树花争发，斛水朱鳞饵不惊。

千古周旋宁作我，一时礼法亦从卿。焚香扫地无馀事，独向缥缈觅旧盟。
左掖梨花（同王维、皇甫冉赋）
丘为（唐代）

冷艳全欺雪，馀香乍入衣。春风且莫定，吹向玉阶飞。
客居多暇步过田家
释文珦（宋代）

客寄生无事，乘閒到水东。
风和禽语乐，日暖土膏融。
田父称家有，行人自屡空。
殷勤留我饭，怜我不为农。
依韵和希深立春後祀风伯雨师毕过午桥庄
梅尧臣（宋代）

青郊谁驻马，谢客思池塘。
野水微波绿，江梅嫩蕊黄。
初从奠风雨，遂此乐壶觞。
已爱幽禽语，园林即日芳。
次儿瀹以诗四首道各意因两用其韵
陈著（宋代）

待食信天公，送穷戒星奴。
驾言一煮字，安得三分厨。
乐清僧寮有过客 其二
王十朋（宋代）

功名谁复汉嫖姚，壮士逢时岂惮劳。半夜飞来看宝剑，此身端许掷鸿毛。
宗叔方逸来邑走笔寄上
危素（元代）

大醉云关后，归来水竹居。由来百里路，难寄半行书。

水落南山直，天空白日虚。思君慰幽独，高谊莫相疏。
金陵酒肆赠茅平仲
吴稼竳（明代）

暮年看尔壮心孤，落落酣歌击唾壶。
但数一钱怜姹女，才夸千骑笑罗敷。
梨花雨湿红襟燕，杨柳春藏白项乌。
欲向卢家借双桨，莫愁不是旧时湖。
杂歌谣辞 其一 古歌
薛维翰（唐代）

美人闭红烛，独坐裁新锦。频放剪刀声，夜寒知未寝。
赠陆郎中归隐林屋
李时行（明代）

石林幽胜远人群，清隐于今独有君。暑去未消岩下雪，风来犹带涧边云。

半窗月色留僧话，一径松阴共鹤分。遥想北山著书处，他年应不愧移文。
雪
谢翱（宋代）

片片知何似，无根零乱花。任随飞到处，不拣是谁家。

缝密天如翳，擎深树半斜。城中新酒贵，羁旅若为赊。
呈万菴十章·沐浴
白玉蟾（宋代）

药炉丹鼎火炎炎，六贼三尸怕令严。
无去无来无进退，不增不减不抽添。
爱河浪静浮朱雀，觉海波深浸白蟾。
一自浴丹归密室，太阳门下夜明帘。
送程给事知越州
钱藻（宋代）

越水浸天云脚乱，越山洗露秋骨巉。
山重水远地万顷，居者暇裕无毁谗。
朝家左顾倚藩扞，提兵开府为立监。
得吾耆老自青琐，命书临遣芝泥缄。
公以文章政事豪，骥跃天衢{左犭右也}羁衔。
七闽南海劫大利，伟望压俗山之岩。
欲公锦衣耀闾里，绶章灿烂拖虹縿。
神武方兹五兵戢，高躔夜半隳祅搀。
劭农决讼更何事，宁有纤蠹烦荑摲。
黄堂歌酒醉宾从，独持大体钩最凡。
姓名定入神仙籍，蓬莱上下鸾鹤骖。
何当东去一解榻，归心千里追飞帆。
黄坑寺
程敏政（明代）

一坞深深竹树长，梵宫遥枕碧山冈。废兴屡换新碑石，俎豆犹存旧寝堂。

为祝慈龄参佛母，敢将诗病叩医王。清谈未了匆匆去，不尽毗那一瓣香。
《虔州八境图》八首
苏轼（宋代）

白鹊楼前翟作堆，萦云岭路若为开。
故人应在千山外，不寄梅花远信来。
蓦山溪·东风吹物
王大烈（宋代）

东风吹物，渐入韶华媚。和气散千门，更灵鹊、前村报喜。月宫仙子，昨夜下瑶台，人传道，诞兰房，喜把金盆洗。中郎传业，此事今如意。遥想画堂中，有葱葱、云烟滃瑞。休言前日，玉燕不来投，看释氏，到明年，又送麒麟至。
和卞仲祥
仇远（元代）

我爱中秋月，行歌荒野中。
乱云催薄暮，乔木易高风。
镜里花难折，樽中酒不空。
南飞有乌鹊，未见北来鸿。
归路过福圣观瀑布辉老踞坐盘石二绝题飞雨亭
徐大受（宋代）

电激河翻白雨飞，青烟紫雾落斜晖。
山中道士秘泉石，只到此亭牵客依。
第三十二风穴古曲颂
释义青（宋代）

古岩月色锁重云，枯木迎芳晓带春。昨夜星河转南斗，金鸟随凤过天轮。
过燕京和陈秀玉韵五首 其五
耶律楚材（元代）

空惊沧海变陵丘，白昼分明梦里游。除妄楔边重出楔，求真头里更安头。

亨通富贵刚生喜，苦恼悲愁强作忧。斫断葛藤闲伎俩，系驴橛子不须留。
望海潮
石孝友（宋代）

离情冰泮，归心云扰，黯然凝伫江皋。柳色摇金，梅香弄粉，依稀满眼春娇。常记极游遨。更与持玉斗，因解金貂。郎去瞿塘，妾家巫峡水迢迢。

别来暗减风标。奈碧云暗断，翠被香消。春草生池，芳尘凝榭，凄凉月夕花朝。千里梦魂劳。但乌啼渡口，猿响山椒。拟把无穷幽恨，万叠写霜绡。
秋怀三首寄王庐陵阳明子 其三
湛若水（明代）

封书寄燕雁，雁不过衡阳。封书寄江鱼，鱼沉江水长。

江水亦有竭，封书永不灭。耿耿无由宣，心绪自中结。
令人生日哭以小诗 其二
王十朋（宋代）

去岁一杯酒，遽然生死分。儿孙为寿地，恸哭不堪闻。
又和令公新开龙泉晋水二池
白居易（唐代）

旧有潢污泊，今为白水塘。笙歌闻四面，楼阁在中央。

春变烟波色，晴添树木光。龙泉信为美，莫忘午桥庄。
至衡州作怀祝岣嵝宪副
湛若水（明代）

岣嵝相期岣嵝峰，我来双袖驭天风。书堂独锁人何在，云隔巫山几万重。
安乐窝中吟 其一
邵雍（宋代）

安乐窝中职分脩，分脩之外更何求。满天下士情能接，遍洛阳园身可游。

行己当行诚尽处，看人莫看力生头。因思平地春言语，使我尝登百尺楼。
沁园春 绿樱花第三咏
况周颐（清代）

日本樱花，繁而不实，倾国倾城。恁宜笑宜颦，盈盈晚翠，如烟如梦，冉冉春青。

妒煞鹦哥，误它凤子，照影前池澹不胜。芳菲节，倩碧云捧出，天外飞琼。

多情更惜残英。只点上、苍苔辨未曾。算何必成阴，总然葱茜，忍教结子，如此娉婷。

浅晕乡愁，浓分海色，回首东风第几町。花知否，念荷衣惭绿，似我飘零。
代
袁宏道（明代）

随例东门柳，那堪折赠行。早知云易散，何忍梦难成。

小玉终无匹，汪伦只有情。别来林处士，卖鹤买新声。
同黄子正出居庸作
戴宏烈（清代）

偶谢承明去，聊为塞上行。千山横朔气，万马动边声。

上谷风沙暗，渔阳鼓角鸣。江南庾信在，萧飒尽平生。
仙鹤花异植也青跗素萼状类胎禽即嵇含草木记所谓鹤草也观自随时山人余因命舍弟为图系以此作
黎民表（明代）

青蹊窈窕连云上，芝草琅玕萃森爽。玉蕊飘飘间药开，璚蕤的的缘溪长。

何年华表舞胎仙，缟翼霜毫势宛然。秀方薝卜深能浅，馥俪优罗色更鲜。

五鸟枝头羞绰约，三花树里斗嫣妍。骈素含香在遥巘，几度春风落如霰。

舞蝶萦枝乍可寻，来禽隔水纷难见。空谷幽人觅紫芝，静闻芳气远相随。

暂移仙种归玄圃，思植灵根在赤墀。月满空林露未销，碧海青天思寂寥。

倘遇缑山王子晋，愿随风驭听鸾箫。
赠贾岛（以下二首见《万首绝句》）
韩愈（唐代）

孟郊死葬北邙山，从此风云得暂闲。
天恐文章浑断绝，更生贾岛著人间。
赋淂长安雪限片月飞垆四韵
王禹声（明代）

长安佳气何葱茜，层楼阿阁参差见。同云叆叇帝城头，凛冽西风凝作霰。

穿帘入户太轻狂，冒栋缘甍任撩乱。梦回蛱蝶昼蘧蘧，冻拆梨花飞片片。

梨花蛱蝶淡芳菲，点缀寒光上客衣。蹁跹天外霓裳舞，飘忽空中疋练飞。

万户夜疑金阙曙，千官寒照玉珂归。但见朱门皆白屋，谁知粉署总黄扉。

倏忽冰轮挂疏樾，蓝田万顷清光发。瑶华直射玉毫寒，素质不随蟾影没。

五侯七贵竞良宵，浮白呼卢欢未歇。走马何来轻薄儿，琼瑶踏碎章台月。

章台柳絮尚萦纡，谢女才情今在无。穷巷无人问车辙，深宫也自映金铺。

何处才人能取酒，谁家少妇独当垆。都将楚国阳春调，付与梁园子大夫。
临江仙 其二 席上和呈中散兄及吴令
葛胜仲（宋代）

宝观岧峣飞雉堞，登临恍欲升仙。野桃官柳衬吴天。

春风寒食夜，遗恨在封绵。

闻道东溟才二里，银涛直与天连。凭谁都卷入芳尊。

赋归欢靖节，消渴解文园。
送陆谊斋按察
陆文圭（元代）

使星出照三吴地，原隔驰驱远有光。
膺声何如学莺凰，狐多且有问豺狼。
怀金昌邑难污震，置酒清河反怒章。
今日故人无请讫，他年鸿燕勿相忘。
代林园戏赠
白居易（唐代）

南院今秋游宴少，西坊近日往来频。

假如宰相池亭好，作客何如作主人。
长芦夫和尚真赞
黄庭坚（宋代）

松枯竹瘦，是其岁寒也。
山高水深，不可犯干也。
取多国士，庄严此土，如陶家手也。
拂除方丈，置榻而坐，一不受也。
首出万物，渊默雷吼，寂寥者之参也。
若夫以法界印，印毛印海，则惊僧繇而走巫咸也。
绍兴朝会十三首
佚名（隋代）

止戈曰武，唯圣为能。
御得其道，无敢不庭。
整我六师，稽诸七德。
不吴不扬，有严有翼。
静坐偶成
舒岳祥（宋代）

作意投床寐不熟，嗒然隐几睡偏安。
从来万事无心好，心到无心自是难。
浣溪沙
晏几道（宋代）

日日双眉斗画长。行云飞絮共轻狂。不将心嫁冶游郎。

溅酒滴残歌扇字，弄花熏得舞衣香。一春弹泪说凄凉。
送中济侍郎帅庆得乘字
杜纯（宋代）

羌马轶河西，诏下绝贡聘。自是封疆臣，都俞命弥敬。

莫如小司徒，钦哉往临庆。貔貅十万人，大半爵公乘。

恩将怀其心，威足系其颈。牧无南向尘，指挥罔不定。

边氓歌夜耕，更续公刘政。今日燕西园，愧接儒林盛。

阳关断谁肠，笑把金钟听。家世本诗书，无劳霍去病。
草堂村探梅 其一
王琅（明代）

家住寒塘竹里东，小桥斜立度春风。水光晓荡玉颜净，香影宵沉月梦通。

归卧晚湖情已冷，独寻村舍兴何穷。崚嶒高韵谁能托，石室泠泠按古桐。
雨中即事
晁说之（宋代）

寥寥兹夏晚，秋韵已萧然。
风雨疏篱外，诗书曲几前。
道心勤自厉，愁绪每相牵。
秦树连烽火，吴鞋落海瓀。
不能先到县，岂待晚归田。
丹剂谁能遘，金炉试得烟。
去天真一百，奏牍旧三千。
藁草纷盈架，谁今宿瘤研。
偶成
曹彦约（宋代）

当敬不敬谓这悖，当正不正谓之谀。
是中适莫俱难著，意态微生已觉疏。
下外江舟怀终南旧居
岑参（唐代）

杉冷晓猿悲，楚客心欲绝。孤舟巴山雨，万里阳台月。

水宿已淹时，芦花白如雪。颜容老难赪，把镜悲鬓发。

早年好金丹，方士传口诀。敝庐终南下，久与真侣别。

道书谁更开，药灶烟遂灭。顷来压尘网，安得有仙骨。

岩壑归去来，公卿是何物。
禅人并化主写真求赞
释正觉（宋代）

萎萎羸羸，跛跛挈挈。
用绵绵而云行，机历历而电掣。
有时缄口云枚，也学住山束篾。
生兮不生，灭兮不灭。
秋水之月兮，春山之雪。
伏蒙三哥以某再领许昌赋诗为寄谨依严韵
韩维（宋代）

久陪法从常怀愧，再领乡州始觉荣。
政事敢言前可继，宠光深觉古为轻。
预装白酒留春盎，旋剪红葩出洛城。
两道况闻时泽足，不妨吟啸玉杯倾。
贫乐窝为王本正作
张宁（明代）

陋巷无馀地，破庐常见天。往来浑不觉，老去欲忘年。

世味閒中豁，冥怀澹处便。浮云门境外，诗酒只陶然。
失题
赵崇嶓（宋代）

云台会功臣，际会若风虎。
独有严子陵，垂竿富春渚。
相求对幽藐，相知有平素。
吾寝惟吾真，君意应勿忤。
归来拂苔石，整我午上缕。
煌煌道义间，足以照今古。
与人游会润州金山寺
潘阆（宋代）

浮生难会此，此寺绝尘埃。
容易莫言去，等閒争得来。
江声寒若吼，山色翠如堆。
自是忘机者，凭阑不忍回。
入连云栈
吕渊（明代）

栈阁难行说与君，来游方信峻连云。江从鸟道声偏急，山到鸡关势渐分。

岚气涨空朝叆叇，林阴蔽日昼氤氲。吟边忽动乡关思，风雨猿声不可闻。
杂诗 其五
朱纯（明代）

南山有佳木，移栽玉堂阴。既蒙阳和德，蓊然欲成林。

托根未及固，霜雪忽见侵。无由返故土，空怀岁寒心。
绝句
郑文宝（宋代）

江云薄薄日斜晖，江馆萧条独掩扉。
梁燕不知人事改，雨中犹作一双飞。
竹筱村店肆笔
汪梦斗（宋代）

西望武昌东夏口，下窥铁瓮固依然。英雄争战几编史，狂客浮游一叶船。

把酒临风怀古处，题诗记我过江年。谩言足迹半天下，未必诗名所在传。
重九简单令
胡寅（宋代）

殊方令节也堪怜，可咏江涵雁影篇。
买得紫萸虚市里，种成黄影小池边。
相逢便是华胥国，一醉宁惭玳瑁筵。
何必登临追旧俗，南山秋气自超然。
阮郎归·渔舟容易入春山
司马光（宋代）

渔舟容易入春山，仙家日月闲。绮窗纱幌映朱颜，相逢醉梦间。
松露冷，海霞殷。匆匆整棹还。落花寂寂水潺潺，重寻此路难。
长平戈头歌
陶凯（明代）

长平野人凿地得古戈，上有款识字，岁久俱灭磨。
惜不能如丰城古剑射牛斗，吁嗟戈乎奈尔何。
但见青铜凝寒莫烟紫，月黑山深夜飞雨。
恨血千年犹未消，荒郊夜夜啼冤鬼。
当年赵括轻秦人，降卒秦坑化为土。
嗟哉赵亡秦亦亡，落日荒城自今古。
摩挲尔戈一问之，令人为尔生愁思。
何不以尔为钟垞？何不以尔为鼎彝？吁嗟戈乎徒尔悲！尔
今还当太平世，人间销兵铸农器。
愿寿吾皇千万年，终古不用戈与秬。
余过兴州太守晁侯延之于东池晴碧亭且道其所
文同（宋代）

郑谷题诗处，荒凉不复知。
使群来问日，景物欲归时。
崖巘供清溜，亭台绕翠漪。
主人怜过客，借与傲炎曦。
宛转词归丘生后作
呼文如（明代）

赤壁矶，蟠桃宴，妾年二八郎相见。
鸳鸯锁，燕子楼，空床绣被为郎留。
郎潮海，妾鄂渚，银河相望牛与女。
妾倚闾，郎悬车，文君自奔马相如。
郎吟诗，妾劝酒，彩毫叵罗日在手。
郎操瑟，妾鼓琴，天长地久同一心。
珠为灯，玉作窟，妾是小星郎是月。
锦障泥，绣屠苏，郎乘驷马妾坐舆。
斧伐柯，则不远，若有曲直在郎眼。
心百折，肠九回，即令万死妾焉辞。
酬张录南老 其一
徐鹿卿（宋代）

词源倾写峡江流，曾蹋槐花月里游。梅岭诗篇一瓯雪，芹宫书册四山秋。

明珠小借枯崖润，美玉那无善价酬。再战定穿三级浪，丝鞭席帽拜新休。
挽六二弟二首
刘克庄（宋代）

向来造诣极深醇，土苴浮名贵重身。
无愧里中称正士，有辞地下白先人。
大招谁识三号礼，小敛惟消一幅巾。
老别亲朋犹作恶，可堪白首哭天伦。
访南岩一滴泉
韩淲（宋代）

僧逃寺已摧，唯馀旧堂殿。颠倒但土木，彷佛昔所见。

山寒少阳但，崖冷尽冰线。曾无五六年，骤觉荒凉变。

遗基尚可登，一滴泉自溅。忆昨淳熙秋，诸老所闲燕。

晦庵持节归，行李自畿甸。来访吾翁庐，翁出成饮饯。

因约徐衡仲，西风过游衍。辛师倏然至，载酒具殽膳。

四人语笑处，识者知叹羡。摩挲题字在，苔藓忽侵遍。

壬寅到庚申，风景过如箭。惊心半存没，历览步徐转。

回思劝耕地，尝著郡侯宴。今亦不能来，草木漫葱茜。

人间之废坏，物力费营缮。不如姑付之，猿鸟自啼啭。
送刘前豀
李新（宋代）

耀灵浴虞渊，光属朝夕池。
氤氲满寰宇，幽草无閒枝。
岷山玉岭花，寸根武陵西。
寒摇塞北霜，疏影何葳蕤。
春意已浩荡，造物夫何为。
烟条凝渌雨，缬彩红参差。
下有濯锦泉，清冷鉴毫釐。
佳人古西子，彷徨水之湄。
兰苕采朝露，佩服良所宜。
凛然冰雪颜，效嚬那可希。
江国日云莫，无媒鬓如丝。
愿言配君子，独立无言蹊。
谁献常山根，与之植龙墀。
上张丞相十首
张元干（宋代）

百六古今有，两宫开闢无。
兴师诚刷耻，奋袂竞捐躯。
必挟三灵助，能令万国孚。
九宫驱六甲，何患五单于。
眉州燕游杂咏十首·野航
晁公溯（宋代）

方床客常满，岂止两三人。
谁可负之走，长留采白苹。
偈倾一百六十九首
释智朋（宋代）

提折脚铛，各出只手。
释迦不先，弥勒不后。
妙用临机，如盘珠走。
弥腹笑复歌，面南看北斗。
六载将身草里埋，当时有眼几时开。
果然见得明星现，未到门前似死灰。
除夕
王迈（宋代）

忆昔都门值岁除，高楼张烛戏呼卢。
久依净社参尊宿，难向新丰认酒徒。
天子未知工划赋，邻人或倩写桃符。
寒宵别有穷生活，点勘离骚拥地炉。
明发海智寺遇雨二首
杨万里（宋代）

可惜新年雨未多，不妨剩与次天河。
农人皱得眉头破，无水种秧君柰何。
拟古十三首 其十三 明月何皎皎
洪适（宋代）

明月何皎皎，舒光莹窗绮。宛转羞空床，披轩步庭际。

故爱同一心，新愁今两耳。咫尺相会难，迢迢若千里。

况复千里隔，忧端无穷已。
送延年行
罗从彦（宋代）

圣言天远海潭潭，独在潜心久泳涵。猥念百家非己好，妄将一贯与君谈。

贤如赐也才知二，学若陈亢只得三。此道误来因自足，却随鹏鸟话图南。
送僧偈
释惟政（宋代）

山中何所有，岭上多白云。
祇可自怡悦，不堪持赠君。
和丰驿
范成大（宋代）

晚境惟于闭户宜，出门惟有病相随。
四方虽是男儿志，莫忘柯山在莒时。
临江仙
朱敦儒（宋代）

生长西都逢化日，行歌不记流年。花间相过酒家眠。乘风游二室，弄雪过三川。

莫笑衰容双鬓改，自家风味依然。碧潭明月水中天。谁闲如老子，不肯作神仙。
句
佚名（宋代）

一色楼台三十里，不知何处觅孤山。
鲁中送鲁使君归郑州
韩翃（唐代）

城中金络骑，出饯沈东阳。九月寒露白，六关秋草黄。

齐讴听处妙，鲁酒把来香。醉后著鞭去，梅山道路长。
龙眠居士画十六大阿罗汉赞 其二
李纲（宋代）

倚杖于肩，屈指近喙。废经不读，思第一义。大狮子吼，真狮子儿。

转秘密藏，其谁能知。
虞美人 春雨
沈钟鹤（明代）

春光九十谁分取，断送晨昏雨。桃花和泪湿胭脂，检点残红一桃、未开时。

长空拟把愁云扫，天梦浑难晓。柔肠不断却回环，咫尺相思人隔、万重山。
咏史上·审配
陈普（宋代）

独拥残兵守邺城，伫儒袁尚去擒兄。
一时天地方翻覆，安把人伦罪审荣。
至正壬辰之春余卧病始起遭时多故奔走山谷间
胡翰（明代）

偶家长山下，遂与世途远。
泉声挂屋角，晓见池水满。
日出生清挂，风来送余善。
大化无端倪，宁谓心有眼。
床头遗古书，岁月忽已晚。
玩之不能了，圣哲有忧患。
句 其十四
王安石（宋代）

浥霜火齐累累熟，噀露金苞冉冉香。
秋雨过徐尔常园再宿海曙楼三首 其一
唐时升（明代）

面北层轩敞，携尊对断涯。暮云栖睥睨，秋水没蒹葭。

复道传鲭鲊，回屏隐琵琶。自夸能辨曲，移榻傍人斜。
秋可哀
夏侯湛（魏晋）

秋可哀兮哀秋日之萧条。火回景以西流。天既清而气高。

壤含素霜。山结玄霄。月延路以增夜。日迁行以收晖。

屏絺绤于笥匣。纳纶缟以授衣。秋可哀兮哀新物之陈芜。

绸筱朔以敛稀。密叶槭以损疏。雁擢翼于太清。燕蟠形乎榛墟。

秋可哀兮良夜之遥长。月翳翳以隐云。星胧胧以投光。

映前轩之疏幌。照后帷之闲房。拊轻衾而不寐。临虚槛而褰裳。

感时迈以兴思。情怆怆以含伤。秋可哀兮哀南亩之菜荒。

既采萧于大陆兮又刈兰乎崇冈。
哭王础尘十首 其一
陈恭尹（清代）

素车相送粤江边，生死论交二十年。牛斗之间光尚在，如何埋得向黄泉。
武夷鼓楼岩
叶梦鼎（宋代）

鼓楼岩下鼓楼开，举世邯郸梦未回。
安得老兽教唤起，万人醒眼上山来。
鹿耳门即事 其一
陈梦林（清代）

征帆摇曳海无波，回首沧桑一掷梭。前后三从此地入，安危几度险中过。

顽民革面干戈戢，诸将承恩节钺多。独有书生仍故我，白头杖策待如何。
贺新凉 隐居
徐石麒（清代）

恐是愁来路。借缑山、白云一块，补联秋树。六折山桥三面水，远补桃花几步。

稳著得、闲鸥无数。烟火不留林外照，但苍霞、白石都堪煮。

归去也，岂无故。

门前只有浮查渡。问年来、山中甲子，未曾重数。车马欲通芳草信，访遍终南旧主。

敢正被、猿惊鹤误。不著胡麻流水远，更一竿、垂向无名处。

谁信道，有人住。
熊使君垂和漫兴诗次答
汪藻（宋代）

凭轩时见白云行，霜入长江万丈清。逐客今年缘底事，村村箫鼓报秋成。
岳武穆祠
张鹏翮（清代）

精忠报国一身亡，为振纲常有烈光。青史百年公论在，牟山羡水并流芳。
十六字令 其二 述佛氏三戒
俞樾（清代）

嗔。青史烦冤郁不申。东风恶，恼煞看花人。
天启宫词十首 其七
沈德符（明代）

御鞭指处骑争驰，玉靶金弧月满时。显德殿前曾教射，吾皇能将亦能师。
次韵超然洞山二首 其二
释德洪（宋代）

油然无定似云闲，今在江南尽处山。肤寸顾吾真可度，奇峰如子未容攀。
报赵淑丽诗
应玚（两汉）

朝云不归。夕结成阴。
离羣犹宿。永思长吟。
有鸟孤栖。哀鸣北林。
嗟我怀矣。感物伤心。
酒熟未酌乡人次第固未及伯氏伯氏因失酒以诗
王洋（宋代）

满盎浓薰霭绿云，可怜珍韵不长存。
病妻功罢初尝液，壮士酣馀更破樽。
千日留春传古昔，一宵遗爱有瓶盆。
明朝试榜扬雄宅，恐有壶车忽到门。
游惠山寺
王仁辅（元代）

红社溪边舣小舟，青莲宇内作清游。土花绣壁淡如昼，岚翠拨云浓欲流。

短李清风存古意，大苏圆月洗春愁。摩挲泉石舒长啸，未羡神仙十二楼。
满江红（中秋邀茶漕二使者，不见月）
京镗（宋代）

喜见中秋，急载酒、登楼邀月。谁料得、狂风作崇，浮云为孽。孤负阑干凝望眼，不教宝鉴悬银阙。但筵前、依旧舞腰斜，歌喉咽。

阴与霁，圆并缺。难指准，休分别。况赏心乐事，从来磨折。常把一尊陪笑语，也胜虚度佳时节。怪坡仙、底事太愁生，惊华发。
徐思远赵大猷寄梅以诗谢之次韵 和大猷
王洋（宋代）

蒲团纸帐老生涯，只看新诗胜看花。遥解知君得诗处，竹篱茅舍两三家。
奉陪方伯东山刘先生往厓山舟中作
陈献章（明代）

且作东山管病翁，乾坤今古笑相同。高松落落都擎日，寒水粼粼又起风。

附子大黄天下药，虫妖鼠怪世间凶。数声鼓角沧溟暮，奇石船头鬼拜公。
水调歌头（丙戌寿蜀阃）
李曾伯（宋代）

千一载英杰，百二国山河。提封几半宇宙，万里仗天戈。十乘晋军旗鼓，三岁秦关扃锁，地利属人和。位次功第一，未数＿侯何。

建青油，持柴荷，听黄麻。乾坤整顿都了，玉殿侍羲娥。且醉东湖花柳，却泛西湖舟楫，留不住岷峨。谁为语儒馆，浓墨被诗歌。
舟次湖南
吴淇（宋代）

一官自叹迹如萍，万里扬帆出洞庭。薄暮犹沾神女雨，垂边渐见老人星。

草连湖水愁中碧，烟锁岳峰望里青。庙近黄陵休系缆，冷风清瑟动湘灵。
偶成
葛天民（宋代）

始参龙象种，终现马牛身。
再整冲冠髻，难忘漉酒巾。
散花天上女，拨草道中人。
寄语林和靖，非翁不卜邻。
宿青山市四首
杨万里（宋代）

青山业主是玄晖，太白无钱典得伊。
总是诗仙休更讼，两蓑分钓一鱼矶。
题山云拥月图
安扬名（清代）

仰看游云侧看山，山云相看自相关。云移山色随风去，山接云程拥月还。
信步
陈起（宋代）

信步过高岗，随僧到上方。
泉浸松迳润，风出稻畦芗。
地险人谁问，山深屋亦藏。
惜无碑可考，创立自南唐。
南乡子·细雨泣秋风
冯延巳（五代）

细雨泣秋风，
金凤花残满地红。
闲蹙黛眉慵不语，
情绪，
寂寞相闲知几许。
玉枕拥孤衾，
挹恨还同岁月深。
帘卷曲房谁共醉，
憔悴，
惆怅秦楼弹粉泪。
臷庵
今释（清代）

落叶平坡外，骑牛古寺还。一回风雨过，几幅米家山。
和子瞻濠州七绝彭祖庙
苏辙（宋代）

长说先师似老彭，共疑好学古书生。
不知亦解餐云母，白日登天万事轻。
唐多令（登淮安倚天楼）
王奕（元代）

直上倚天楼。怀哉古楚州。黄河水、依旧东流。千古兴亡多少事，分付与、白头鸥。
祖逖与留侯。二公今在不。眉上、莫带星愁。笑拍危阑歌短阕，翁醉矣，且归休。
满江红·夜半天风
刘仙伦（宋代）

夜半天风，吹佩玉、列仙初度。又恰是、人间六月，叶蓂方吐。黄纸除书惊乍到，青毡旧物欣重睹。拥皇华、玉节待清秋，江南去。招壮士，增王旅。漕廪粟，资淮浦。济江南嘉绩，久闻当宁。明弼堂前山满眼，来鸿庭後花无数。看召环、即到寿星边，朝明主。
六言山居
释绍昙（宋代）

香醉人寻梅坞，马嘶声度云坳。
急把柴门深掩，从教小外推敲。
出境游山二首
王勃（唐代）

源水终无路，山阿若有人。
驱羊先动石，走兔欲投巾。
洞晚秋泉冷，岩朝古树新。
峰斜连鸟翅，磴叠上鱼鳞。
化鹤千龄早，元龟六代春。
浮云今可驾，沧海自成尘。
振翮凌霜吹，正月伫天浔。
回镳凌翠壑，飞轸控青岑。
岩深灵灶没，涧毁石渠沉。
宫阙云间近，江山物外临。
玉坛栖暮夜，珠洞结秋阴。
萧萧离俗影，扰扰望乡心。
谁意山游好，屡伤人事侵。
喜崇鉴弟捷报
张嗣纲（明代）

昨夜金星灿紫微，何来捷报马如飞。群才竞拟标黄榜，仲子能先竖赤旗。

最喜秋香生梓里，应知春色满皇畿。今朝暂醉槐黄酒，指日还看柳染衣。
题少陵画像
陆游（宋代）

长安落叶纷可扫，九陌北风吹马倒。
杜公四十不成名，袖里空余三赋草。
车声马声喧客枕，三百青铜市楼饮。
杯残朒冷正悲辛，仗内斗鸡催赐锦！
以竹床赠杨信伯古诗代简
吴儆（宋代）

此君丘壑姿，不受世炎凉。那知犹有用，未免斤斧伤。

矫揉加尺度，指绕百鍊刚。直节甘枕藉，凛气荐冰霜。

纨扇有用舍，杞杯真贼戕。所用已卑贱，幸升君子堂。

用之苟非人，圭璧污闺房。君家鸿鹄群，风雨今对床。

故令厕其间，贵贱可两忘。他时飞雪或不常，烦君拂拭悬虹梁。

除非高士延孺子，无令年少辱真王。
次韵邓志宏梅花
李纲（宋代）

空山极望皆黄苇，欲挽天河聊一洗。溪边的皪见梅花，冷蕊疏枝澹烟水。

安得健步移我堂，清夜桂魄来孤光。人寰尘土飞不到，鼻观寂寂闻天香。

吾衰文思久不起，见子新诗端可喜。落英坐使笑天桃，结实定知非苦李。

年来踪迹堕空濛，与子追随邈未穷。琢磨妙句觑天巧，为我一振诗家风。
送赵吏部
释善珍（宋代）

千家煮蔗浆，万里随风桅。
谷少蔗愈多，荒岁不疗饥。
初闻下令严，巨贾颇不怡。
至今训农文，可配七月诗。
太令人轩氏挽词
楼钥（宋代）

旧说苏无著，夫人亦正宗。
毒蛇横在路，栗棘更无踪。
萧散超尘界，扶持礼绀容。
觉庵谁嗣法，别去德云峰。
寄董卿嘉荣十韵
杜甫（唐代）

闻道君牙帐，防秋近赤霄。下临千雪岭，却背五绳桥。

海内久戎服，京师今晏朝。犬羊曾烂熳，宫阙尚萧条。

猛将宜尝胆，龙泉必在腰。黄图遭污辱，月窟可焚烧。

会取干戈利，无令斥候骄。居然双捕虏，自是一嫖姚。

落日思轻骑，高天忆射雕。云台画形像，皆为扫氛妖。
再赋岚气昏晨树
刘崧（元代）

晨光暧众壑，岚气嘘重雾。遥闻山下钟，微辨岩前树。

花落空复春，鸟啼不知处。木末带飞帆，行人望中去。
贤者之孝二百四十首·张九龄
林同（宋代）

连理庭中木，丛生坐侧芝。
未尝闻孝感，一一有兹奇。
题姚抱勤明府梁溪送别图
沈梧（清代）

官职声名众口碑，风流儒雅是吾师。宦囊多少何须问，一幅新图万首诗。
杂咏下 六枳关
洪适（宋代）

分付司花女，谁何六枳关。少年轻薄子，驱去勿教还。
郊祀前二日雪
周紫芝（宋代）

嶰竹吹新阳，端门飞晚雪。忆随侍祠官，走贺屐齿折。

帘垂白玉楼，风度苍龙室。斋殿宿皇舆，修廊向鸣玦。

寒风吹忽散，万象森可阅。星言催夙驾，天仗含璧月。

圣心有忱诚，天意有施设。谁为白雪歌，入奏黄金阙。
酹江月（梅）
吴潜（宋代）

晓来窗外，正南枝初放，两花三蕊。千古春风头上立，羞退秾桃蕊李。姑射神游，寿阳妆褪，色界尘都洗。竹扉松户，平生所寄聊耳。

堪笑强说和羹，此君心事，指高山流水。陇驿凄凉，却怕被、哀角城头吹起。此处关情，为他凝伫，淡月清霜里。巡檐何事，岁寒相誓而已。
昊天观新栽竹
刘得仁（唐代）

清风枝叶上，山鸟已栖来。根别古沟岸，影生秋观苔。

遍思诸草木，惟此出尘埃。恨为移君晚，空庭更拟栽。
征辽东歌
司马懿（魏晋）

天地开辟，日月重光。
遭逢际会，奉辞遐方。
将扫逋秽，还过故乡。
肃清万里，总齐八荒。
告成归老，待罪舞阳。
送写真成处士入京
徐铉（宋代）

传神踪迹本来高，泽畔形容愧彩毫。

京邑功臣多伫望，凌烟阁上莫辞劳。
渌水曲
李白（唐代）

渌水明秋日。
南湖采白苹。
荷花娇欲语。
愁杀荡舟人。
西斋秋感二十首 其十八
方回（元代）

寒士足奇士，贵人多俗人。俗人尚自可，盗贼乘风尘。

子美客长安，悲歌惊鬼神。柄国者谁子，曲江近前嗔。

逆臣自此起，强藩由是振。乃至饿隶辈，貂冕垂长绅。

狼狈老拾遗，拾橡逃陇岷。我每读其诗，吞泪声酸辛。
落花十首 其九
陈曾寿（清代）

又见青郊唤鹧鸪，夕阳留影只平芜。易成薄暝愁朝暮，半失东风事有无。

陌路相看怜故蝶，烟竿直上笑灵乌。樽前能会伤春意，独感东栏雪二株。
寄在伯二首
赵蕃（宋代）

积雨旱凉天，南风下水船。
江山浑未识，鱼稻不论钱。
在路几何日，得诗多少篇。
何当重相见，尊酒话蝉联。
肩舆至湖桑埭
陆游（宋代）

篮舆随意出衡门，日已沉山野未昏。
小市丛祠湖上路，短垣高柳埭西村。
麦苗极目无闲土，塘水平堤失旧痕。
明诏裕民闻屡下，老农何以报君恩？
历阳过杜挺之遂约同入汴
梅尧臣（宋代）

沧海泻玉自外天，牛斗傍边客正回。
人说维摩居士病，我同王子雪舟来。
汀洲沮洳潮新苍，山日曈曚雾始开。
去约河堤春柳动，与君吹紫步徘徊。
读婆娑集书其后
周紫芝（宋代）

早缘文字得声名，佳句流传尽可称。读到青蒲当日疏，其他犹可是难能。
次韵子发劝酒
郑侠（宋代）

子真依前家谷口，无地栽禾口栽柳。
否亨千熊古难常，与物浮沉儿女诟。
鹍鹏海伏而天飞，鹪鹩林栖惟一枝。
迂谈阔论偶相识，千世一遇非为迟。
君看大旱希云霓，又看朝隮雷雨随。
天之神力岂不大，若丰若约无定姿。
况夫人物在宇宙，无毕蝇蚁停杯卮。
生亡尚非已主宰，滋味得不随醇醨。
是以众人察察日不足，我独闷闷顽无知。
方吾醺酣以盂杯为小，正见沧海如池沼。
子又作诗劝我醉如泥，得非亦以惛惛为胜晓。
谒金门·风丝袅
纳兰性德（清代）

风丝袅，水浸碧天清晓。一镜湿云青未了，雨晴春草草。
梦里轻螺谁扫，帘外落花红小。独睡起来情悄悄，寄愁何处好。
赠汉阳辅录事其二
李白（唐代）

鹦鹉洲横汉阳渡。
水引寒烟没江树。
南浦登楼不见君。
君今罢江在何处。
汉口双鱼白锦鳞。
令传尺素报情人。
其中字数无多少。
只是相思秋复春。
和郑叔友
黄公度（宋代）

南郡趋新幕，微官愧野人。客怀投寺晚，归梦到家频。

岁月看蓬鬓，尘埃听葛巾。相随一杯酒，且慰百年身。
挽故相国尚书令忠献公 其一
刘攽（宋代）

四转更注意，两朝公受遗。大明开日月，全德冠皋夔。

已悟骑箕事，犹馀罢市悲。太常难纪绩，天语诏丰碑。
广安
雍某（宋代）

欲说宾城好，先夸方物妍。
金羹收稻后，红腊落梅前。
照座梨偏紫，堆盘荔更鲜。
清州如斗大，盛事数从前。
崖日神留传，山高子得仙。
何诗春梦草，张谏力回天。
人物宜旌表，虫鱼不足笺。
早春游望
蒋主孝（明代）

闻道春光好，香车晓出门。风吹杨柳渡，霞照杏花村。

鸟去山逾寂，鱼惊水自浑。谁知情与境，融会两无言。
晓发寄姚彦昭
马国志（清代）

酒酣月初堕，梦回天欲曙。解缆及秋晴，挂帆向江路。

揽衣起徬徨，已失维舟处。潺潺胥浦流，霭霭吴门树。

举目得清旷，无言自来去。独有索居情，空水隔烟雾。
剡溪杂咏 偃公泉
王十朋（宋代）

泉自何时有，得名从偃公。谁能继张陆，为载水经中。
送妻兄任以道赴房州竹山尉四首
项安世（宋代）

少年有龙渊，不饰羞自售。
凝尘满蒯缑，见者不知有。
提携试拂试，光采射牛斗。
世人轻玉璞，谅非和氏偶。
酬虞部苏员外过蓝田别业不见留之作
王维（唐代）

贫居依谷口，乔木带荒村。石路枉回驾，山家谁候门。

渔舟胶冻浦，猎火烧寒原。唯有白云外，疏钟闻夜猿。
送乡友王俊杰南归（四首）
叶砥（明代）

故人喜自故乡来，便促归程转恼怀。
载雪拟过扬子渡，望云直恼越王台。
几家乔木询无恙，诸老流风愧不才。
想及到时春酒熟，黄萱堂上寿觞开。
次韵酬府推仲通学士雪中见寄
王安石（宋代）

朝来看雪咏君诗，想见朱衣在赤墀。
为问火城将策试，何如云赤听窗知。
曲墙稍觉吹来密，穷巷终怜扫去迟。
欲访故人非兴尽，自缘无路得传巵。
题祝公辅静得斋
方回（元代）

郑卫撼俗耳，姬姜接凡目。
醇酎诳渴吻，大房诱饥腹。
一阈内外间，鲜不妄举足。
堂堂七尺躯，顷刻万感触。
人生性本静，情动乃有欲。
静善动亦善，尧舜可同躅。
动恶丧厥静，为桀为禽犊。
恭惟方寸心，性情赖管束。
勿狎宁孔畏，匪狂尚箕肃。
思精造诣深，察久酬应熟。
北辰居其所，初九不远复。
可待豶豕牙，故已童牛牿。
性静人所同，心静我所独。
心静非不动，存性情乃伏。
天地与我者，所宝不盈掬。
完我所因有，得之异逐鹿。
苦辛子祝子，为亲营半菽。
颇欲谢湖海，归欤卧茅屋。
清夜一孤灯，不疚内自烛。
养气非养体，未藉台馈肉。
胸中线五色，笔底泉万斛。
谁其相料理，回首送鸿鹄。
离娄下十四，三自养何缛。
紫阳居资对，我亦当熟读。
西岩寺
于石（宋代）

丹崖翠壁数千尺，绝顶僧房三四间。
老树倚岩岩倚屋，白云飞去又飞还。
黄陵题咏二首
林采（宋代）

舣棹黄陵岸，虔趋帝女祠。
奠椒随楚俗，拂石读韩碑。
北渚来何远，南巡事莫追。
凄然鼓灵瑟，起舞想冯夷。
安陆白兆山桃花虽寄刘侍御绾（作春归桃花虽贻许侍御）
李白（唐代）

云卧三十年，好闲复爱仙。蓬壶虽冥绝，鸾鹤心悠然。

归来桃花虽，得憩云窗眠。对岭人共语，饮潭猿相连。

时升翠微上，邈若罗浮巅。两岑抱东壑，一嶂横西天。

树杂日易隐，崖倾月难圆。芳草换野色，飞萝摇春烟。

入远构石室，选幽开上田。独此林下意，杳无区中缘。

永辞霜台客，千载方来旋。
对食
陆游（宋代）

人苦不知足，贪欲浩无穷，豹胎日餍饫，萍齑却时供，饮豚以人乳，万乘亦改容。
方其未遇时，鹅炙动英雄。
哀哉王相国，计堕饭後钟。
所以贤达士，一视约与丰。
我亦蹭蹬者，羁游半生中，木盘饱藜苋，美与玉食同。
口腹嗟几何？曾是役我躬。
放箸一笑粲，赋诗晓愚公。
吴江小寺
林泳（宋代）

当门苔石草毵毵，傍水低墙树两三。
邂逅老胡闻好语，禅还不识字人参。
七月廿六日赵国兴招饮山堂有诗和韵
陈文蔚（宋代）

满地秋阴日欲残，故人相约过松关。
风烟雨后呈姿态，杖屦秋松起废闲。
喜有诗情浓似酒，从渠日历积如山。
清溪况分知人意，为绕山堂绿一湾。
夕望江桥示萧谘议杨建康主簿诗
何逊（南北朝）

夕鸟已西度。
残霞亦半消。
风声动密竹。
水影漾长桥。
旅人多忧思。
寒江复寂寥。
尔情深巩落。
予念返渔樵。
何因适归愿。
分路一扬镳。
池州
郑许（宋代）

嶂没千重雾，江涵万里天。
湘潭送波浪，吴楚会风烟。
讽阻临安赵府尹伐净慈寺门松 其一
释道济（宋代）

亭亭百尺接天高，曾与山僧作故交。满望枝柯千载茂，可怜刀斧一齐抛。

窗前不睹龙蛇影，耳畔无闻风雨号。最苦早间飞去鹤，晚回不见旧时巢。
送周民表进士养病南还
张宁（明代）

走马看花未尽情，白云官舍坐澄清。愁多顿觉归心急，吟苦谁澄渴病生。

高阁晴云舟凤远，画船秋水白鸥轻。不须会唱阳关去，千里家山衣锦行。
题杜介供奉熙熙堂
苏辙（宋代）

门前籍籍草生径，堂上熙熙气吐春。
遮眼图书聊度日，放情丝吐最关身。
年来冯脱乌皮几，客去时干漉酒巾。
卜筑城中移榜就，休心便作广陵人。
寄黄希声
利登（宋代）

八月寒气高，芳莲谢幽池。
时运迅不留，俛仰黄华晖。
少年不再得，而人从以嬉。
萧条旅馆秋，满耳寒螀啼。
春堤
谢长文（明代）

春堤草暖绿芊芊，燕乳莺娆晓旭前。玉腕丽人金条脱，珠襦游旭铁连钱。

绮罗香汎葡萄酒，坞岸晴吹榆柳烟。茅店垆头初月上，貂裘醉解拥花眠。
二子往赴漕试意颇念之二首 其二
虞俦（宋代）

三年大比抟鹏志，五日修途舐犊心。齐夺锦标非分外，龟泉从昔庆源深。
咏砚
杨师道（唐代）

圆池类璧水，轻翰染烟华。将军欲定远，见弃不应赊。
好事近（成都赏山茶，用路漕韵）
王之望（宋代）

萧寺两株红，欲共晓霞争色。独占岁寒天气，正群芳休息。

坐中清唱并阳春，写物妙诗格。霜鬓自羞簪帽，叹如何抛得。
憾金南伐
吕之鹏（宋代）

缝掖无由挂铁衣，剑花生涩马空肥。
灯前划就平南策，一夜江神涕泣归。
依韵和唐彦猷华亭十咏·华亭谷
梅尧臣（宋代）

断岸三百里，萦带松上流。
深非桃花源，自有渔者舟。
闲意见水鸟，日共泛觥筹。
何当骑鲸鱼，一去几千秋。
十一月十七日四鼓玩月
郑孝胥（清代）

落月好颜色，东方殊未明。徘徊若相顾，欲逝转含情。

残夜成元赏，祁寒见独行。此生如此已，谁与惜平生？
和十二月十七日雪
梅尧臣（宋代）

穷冬劲腊已过半，晓雪先春何处来。
岂应全资南亩麦，多应不分北枝梅。
庭中未许野童扫，林下唯愁狂吹摧。
莫问兔园同赋客，相如居右最为才。
文显和答旦字韵诗再用前韵寄文显
赵蕃（宋代）

忆昔追随昏复旦，负郭虽赊足忘倦。
别之未觉梦魂疏，但恨有忘音信断。
世间变化何不有，深谷宁须问高岸。
我今瘦骨立如山，君亦童头不能乱。
君不见箪瓢自乐保清名，富贵失忘多远窜。
千年青史固茫茫，精意所关唯此段。
虞美人（寄济川）
吴则礼（宋代）

乌皮白氎西窗暖。种种霜毛短。小春何处有梅花。想见水边篱落、数枝斜。

殊方他日登楼句。好在孤吟处。五年拚落醉魂中。试觅酒垆陈迹、问黄公。
山中寄崔谏议
李昭象（唐代）

半生猿鸟共山居，吟月吟风两鬓疏。新句未尝忘教化，

上才争忍不吹嘘。全家欲去干戈后，大国中兴礼乐初。

从此升腾休说命，只希公道数封书。
贺李观察伯东参豫章中书行省事四章 其一
张萱（明代）

鸣饶叠鼓郁江头，紫气遥惊傍斗牛。五岭云霞留藻缋，千秋琬斗属雕锼。

登坛曾建中丞节，参省仍分帝子州。共喜西京词赋客，已从方岳领诸侯。
挽丞相祁国公三首 其一
陈棣（宋代）

斧扆求良弼，钧衡得伟人。文章照黼黻，勋业见经纶。

化洽编氓阜，时调宝历新。方祈永霖雨，俄复跨箕辰。
善哉行·伤古曲无知音
贯休（唐代）

有美一人兮，婉如青扬。识曲别音兮，令姿煌煌。
绣袂捧琴兮，登君子堂。如彼萱草兮，使我忧忘。
欲赠之以紫玉尺，白银铛。久不见之兮，湘水茫茫。
王先生不别而去
赵嘏（唐代）

仙翁归袖拂烟霓，一卷素书还独携。劚药满囊身不病，

抱琴何处鹤同栖。沾衣尽日看山坐，搔首残春向路迷。

树树白云幽径绝，短船空倚武陵溪。
重修龙堂诗
郑漻（宋代）

龙德蟠际，在虫莫知。
实尸雨霖，鞭雷摇帜。
蠢蠢生齿，腹饥谋食。
四时罔避，力穑艺稷。
耕深耰疾，人不胜天。
云蒸雾滃，赖龙以全。
兹山由里名澄江，奫沦崒嵂龙之汪。
飞液遇坎堪滥觞，荆扉挹啖逾蔗浆。
焦土石裂暍欲僵，捧甖膏流收丰穰。
天漏资车翻手强，扫氛驳翳开扶桑。
郑公庆余森圭璋，使君成民神且康。
孤功新庙益炽昌，龙兮无专白云乡。
早春霁后山庄即事
朱千乘（唐代）

插槿未成篱，啼莺早已知。日长春霁后，风暖柳烟宜。

席户门斜掩，渔舟钓直垂。久将松竹比，宁惧岁寒移。

上药幽前圃，繁花压小枝。素琴延玩月，清渭酌临池。

守道安疑老，专经数欲奇。若为裁二鬓，羞向镜中窥。
台湾纪巡诗 其三十一
夏之芳（清代）

矫首南荒欲尽头，影浮拳石小琉球。天回地转渺无际，万水朝宗亘古流。
满庭芳（和洪丞相景伯韵）
辛弃疾（宋代）

倾国无媒，入宫见妒，古来颦损蛾眉。看公如月，光彩众星稀。袖手高山流水，听群蛙、鼓吹荒池。文章手，直须补衮，藻火粲宗彝。

痴儿。公事了，吴蚕缠绕，自吐余丝。幸一枝粗稳，三径新治。且约湖边风月，功名事、欲使谁知。都休问，英雄千古，荒草没残碑。
送万郎中恤刑楚中
王世贞（明代）

都门惜别地，草色更油然。尔去金鸡诏，应过岳雁天。

春波巫峡满，夏泽洞庭偏。干羽尧阶后，轺车禹泪前。

莺啼五溪渡，花发百蛮烟。赋就如相问，江梅玉笛边。